1.Uvod

To poročilo izpolnjuje obveznost, ki izhaja iz člena 79(3) Pogojev za zaposlitev drugih uslužbencev Evropske unije (v nadaljnjem besedilu: PZDU), ki določa, da „Komisija predloži letno poročilo o zaposlovanju pogodbenih uslužbencev, vključno z njihovim številom, ravnjo in vrsto delovnih mest, geografsko uravnoteženostjo in proračunskimi viri po funkcionalnih skupinah“. To poročilo natančno prikazuje stanje glede pogodbenih uslužbencev v evropskih institucijah (v nadaljnjem besedilu: PU), zaposlenih na dan 31. decembra 2015.

V tem poročilu so podatki za 55 različnih subjektov: (a) 10 evropskih institucij (vključno z Evropsko službo za zunanje delovanje (ESZD), ki deluje od 1. januarja 2011) in (b) 45 agencij ali skupnih podjetij, kakor so opredeljeni v členu 1(a) kadrovskih predpisov. Podatki za Komisijo so bolj podrobni in vključujejo osebje, ki se financira iz vrstic za poslovanje in raziskave, ter osebje, zaposleno v upravnih uradih, delegacijah, na predstavništvih in v Skupnem raziskovalnem središču (JRC).

Opozoriti je treba, da proračunski podatki (ki se vsako leto predložijo proračunskemu organu v delih II in III delovnega dokumenta, ki spremlja predlog proračuna) povzemajo število PU, zaposlenih ob predložitvi predloga proračuna (kar vključuje PU, zaposlene z uporabo namenskih prejemkov), tj. število PU na dan 1. aprila leta n–1 (pri čemer je n leto predloga proračuna), izvrševanje proračuna za leto n–2 in zahteve po odobritvah z ocenami v ekvivalentu polnega delovnega časa za leto n. To je razlog za morebitne razlike med različnimi viri podatkov glede števila PU. Ker več proračunskih vrstic vključuje odobrena sredstva za zunanje sodelavce, ne da bi bilo vzpostavljeno razlikovanje med različnimi kategorijami navedenih sodelavcev, proračunski zneski pomenijo najboljše mogoče ocene na podlagi verjetnih povprečnih stroškov in porazdelitve med kategorijami.

Kategorija pogodbenih uslužbencev je bila uvedena leta 2004 v okviru reforme kadrovskih predpisov. Od takrat so PU veliko prispevali k delu institucij z izvajanjem podpornih upravno-administrativnih nalog z nižjimi stroški in zagotavljanjem znanj in spretnosti, s katerim institucije niso vedno zlahka razpolagale.

Člena 3a in 3b PZDU opredeljujeta vlogo PU in funkcije, ki jih lahko opravljajo.

Pogodbeni uslužbenci po členu 3a se lahko s krajšim ali polnim delovnim časom zaposlijo na delovnem mestu, ki ni vključeno v kadrovski načrt:

·za službe institucij: za opravljanje izključno fizičnih ali upravno-administrativnih podpornih nalog iz funkcionalne skupine I,

·za predstavništva in delegacije EU, agencije in druge subjekte: za opravljanje funkcij iz člena 80(2) PZDU iz funkcionalnih skupin I, II, III in IV.

Ti uslužbenci imajo pogodbo, ki se lahko po prvem podaljšanju pretvori v pogodbo za nedoločen čas.

Pogodbeni uslužbenci po členu 3b se zaposlijo:

·za opravljanje nalog, ki niso navedene v členu 3a PZDU, na delovnem mestu, ki ni vključeno v kadrovski načrt, ali

·za nadomestitev uradnika ali začasnega uslužbenca, ki začasno ne more opravljati svojih dolžnosti.

Ti uslužbenci se zaposlijo za kratka obdobja od najmanj 3 mesecev do največ 6 let.

Člen 80 PZDU vzpostavlja povezavo med vsako funkcionalno skupino (v nadaljnjem besedilu: FS) in nalogami, ki jih lahko opravljajo PU:

Funkcionalna skupina Razredi Naloge IV od 13 do 18 upravno-administrativne, svetovalne, jezikovne in enakovredne tehnične naloge, ki se izvajajo pod nadzorom uradnikov ali začasnih uslužbencev III od 8 do 12 izvedbene naloge, naloge pri pripravi osnutkov, računovodske in druge enakovredne tehnične naloge, ki se izvajajo pod nadzorom uradnikov ali začasnih uslužbencev II od 4 do 7 pisarniške in tajniške naloge, naloge pisarniškega poslovanja in druge enakovredne naloge, ki se izvajajo pod nadzorom uradnikov ali začasnih uslužbencev I od 1 do 3 fizične in upravno-administrativne naloge podpornih storitev, ki se izvajajo pod nadzorom uradnikov ali začasnih uslužbencev





2.Spremembe števila pogodbenih uslužbencev na Komisiji od leta 2004